Rasmus Reinvang

Rasmus Raabo Reinvang (født 9. juni 1970  i Sandvika) er en norsk-dansk religionshistoriker, samfunnsviter og politiker for Miljøpartiet De Grønne i Oslo.

Reinvang er utdannet med magistergrad i kulturstudier ved Universitetet i Oslo, med spesialisering i Sør Asia samt flere samfunnsvitenskapelige fag. Magisteroppgaven hans fra 1999 handlet om en passasje i Brihadaranyaka Upanishad hvor vismannen Yajnavalkya diskuterer udødelighet med sin hustru Maitreyi. Teksten er en av de tidligste filosofiske tekstene i Sør-Asia og anslår sentrale temaer i den senere buddhismen og hinduismen. 

Reinvang har bidratt til flere av bindene i serien Verdens Hellige Skrifter om sørasiatisk religion, blant annet som redaktør av bindet Shiva, endeliktets gud (2005) og bidragsyter til Buddhas fortellinger (2001) og Yoga (2004). Han har undervist i indisk kulturhistorie ved Københavns Universitet (1997–1999) og i skandinavistikk ved Universitetet i Gdańsk (2000–2001) i Polen, og vært gjesteforeleser ved Universitetet i Lviv (Ukraina) og Universitetet i Novi Sad (Serbia).

Han har vært medforfatter til bøkene Når Gud bestemmer menyen: regler om mat og drikke i verdensreligionene (2004), Logos og Dharma: Religioner, livssyn og etikk (2006), og bidragsyter til Jørgen Randers' bok 2052: A Global Forecast for the Next Forty Years (2012) samt boken Disrupting the Future: Great Ideas for Creating a Much Better World (2014). Han har også skrevet en rekke artikler, blant annet i Internasjonal politikk (2013) om BRIKS-samarbeidet, i Chaos: Skandinavisk tidsskrift for religionshistoriske studier om indisk religionshistorie og vesten samt hermeneutikk, og artikkelen «Konstruksjonen av India» i tidsskriftet Samtiden (1999).

Reinvang arbeidet i perioden 2003–2010 i miljøvernorganisasjonen World Wide Fund for Nature (WWF), i 2003–2008 i WWF-Norge og i 2008–2010 som seniorrådgiver i klimaavdelingen i WWF China i Beijing . I WWF-Norge arbeidet han med EU-politikk, naturvernprosjekter i Øst Europa og var i en periode leder for landmiljøavdelingen. I WWF China fulgte han opp et Norad-prosjekt og skrev blant annet rapporten Prepared to Ride the Green Dragon? (2008), samt rapporter om utviklingen innen miljøteknologi i Kina, fotavtrykket av norsk forbruk i Kina i samarbeid med NTNU (2008), muligheter for å bruke Statens pensjonsfond (Oljefondet) til å fremme en lavkarbon fremtid i samarbeid med Innovest Strategic Value Advisors (2008), og var redaktør for en vurdering av potensialet for havvind i Kina i samarbeid med Chinese Wind Association og Sun Yat Sen University (2010).  

Han jobbet i konsulentselskapet Econ Pöyry fra 2010 til 2012, hvor han var leder for Sustainability Services og blant annet en av forfatterne bak rapporten "Norge 2050: Et paradigmefremsyn" i samarbeid med Norsk Klimastiftelse. Reinvang var partner i konsulentfirmaet Vista Analyse i perioden 2012–2015, hvor han jobbet med analyser knyttet til miljø, klima, grønn byutvikling, bistandsprosjekter samt evalueringer av offentlige programmer og tiltak. 

Siden 2013 har Reinvang vært politiker for Miljøpartiet De Grønne. Han ble valgt inn i bydelsutvalget i bydel Grünerløkka i 2015 og som vara til bystyret. Siden 2015 har han jobbet i Oslo-byrådet til Raymond Johansen, som byrådssekretær for byutvikling for Hanna E. Marcussen (MDG) og Arild Hermstad (MDG). Fra 9. mars til 25. mai 2021 fungerte han som byråd for byutvikling.

Referanser 

Norske religionshistorikere
Personer tilknyttet bokserien Verdens hellige skrifter
MDG-politikere i Oslo